
הנחיות למילוי טופס הסכמה לקבלת טיפול על ידי מטפלים באמצעות אמנויות
וטופס ויתור סודיות למסירת/קבלת מידע
1. טופס הסכמה (לטיפול רגשי) באמצעות אמנויות:  מיועד ליצירת קשר ראשוני בין המטפל/ת באמצעות אמנויות לבין ההורים או האפוטרופוס של התלמיד/ה, על מנת לקבל את הסכמתם לתהליך הטיפולי של בנם/ביתם ושיתופם בו.  
חתימת ההורים או האפוטרופוס על גבי טופס הסכמה לטיפול, מהווה הסכמה טיפולית ראשונית בינם לבין המטפל/ת. 
הטופס החתום יתויק בתיק האישי של התלמיד/ה, הנמצא במסגרת החינוכית, תוך שימת לב לנקודות הבאות:
·  יש להחתים את ההורים/אפוטרופוס על גבי הטפסים כאמור לעיל, בתחילת כל שנת לימודים, בכל סוגי המסגרות: בתי ספר לחנוך מיוחד, כיתות חינוך מיוחד בתוך בתי ספר רגילים, מרכזים טיפוליים, ילדים הזכאים לשעות שילוב ומסגרות חינוכיות בבתי חולים. 
·  החתמת ההורים/אפוטרופוס על הטופס תעשה על ידי המטפל/ת בפגישת הכרות, או לחלופין ע"י יועצת או מחנכת הכיתה, לפני תחילת הטיפול. 
·  במידה והורי התלמיד/ה גרושים או חיים בנפרד, יש להחתים את שני ההורים על הטופס, בהתאם להנחיות חוזר מנכ"ל "הורים גרושים או פרודים" תשע"ד7(א).
·  אי חתימה על טופס הסכמה לטיפול באמצעות אמנויות, מעידה על ויתור ההורה/האפוטרופוס על זכאות התלמיד/ה לקבלת הטיפול במסגרת החינוכית בה לומד/ת. 

טופס הסכמה לטיפול הוא בבחינת ברכת הדרך הניתנת לתלמיד/ה ע"י הוריו/ה ומעידה על תמיכתם בתהליך הטיפולי. 
2.  ויתור סודיות: מיועד לאפשר לאנשי הצוות למסור ולקבל מידע בין הגורמים העובדים עם התלמיד/ה. זאת לשם ניהול דיון מקצועי פתוח, קיום רצף של מידע טיפולי בין גורמי חוץ לבין הגורמים המטפלים בתלמיד/ה בתוך המסגרת החינוכית ולשם קבלת החלטות להמשך קידום התכנית הלימודית-חינוכית-טיפולית של התלמיד/ה. 
מסירת המידע תעשה ככלל לאחר קבלת הסכמה מפורשת של הורי התלמיד/ה ורק במידה הנדרשת לצורך העניין, מבלי שייחשפו פרטים שאינם רלוונטיים למטרה שלשמה ויתרו ההורים או האפוטרופוס של התלמיד/ה על הסודיות.
במידה שעולה צורך לקשר עם גורמים מחוץ למסגרת החינוכית בה לומד/ת התלמיד/ה, יש להחתים את ההורים או האפוטרופוס על טופס ויתור סודיות לפני יצירת הקשר עם הגורם הרלוונטי. 
הטופס החתום יתויק בתיק האישי של התלמיד/ה הנמצא במסגרת החינוכית תוך שימת לב לנקודות הבאות:
·  יש להחתים את ההורים/אפוטרופוס על גבי טופס ויתור סודיות וטופס הסכמה לטיפול בתחילת בכל שנת לימודים מחדש. 
·  במידה והורי התלמיד/ה גרושים או חיים בנפרד יש להחתים את שני ההורים על הטופס בהתאם להנחיות חוזר מנכ"ל "הורים גרושים או פרודים" תשע"ד7(א).
· [bookmark: _GoBack]  חריגה מנוהל ההחתמה על טופס ויתור סודיות, תעשה רק במקרים של מילוי חובת דיווח, בהסתמך על לשון החוק ועל חוזר מנכ"ל בנידון, או במקרים של הצורך להיענות להחלטה שיפוטית. שמירת הסודיות וכיבוד הפרטיות הם כללים אתיים חשובים ביותר לשם קיום יחסים מקצועיים, תקינים ויעילים בטיפול.

